Julio Varesko
<s>Julio Varesko (Usora, 28. decembar 1896 – Madrid, 11. januar 1937) je bio bosanski revolucionar i komunista italijanskog porekla, član KPJ od osnivanja i španski borac.</s>

<s>Biografija</s>

<s>Rani život</s>

<s>Rođen je 28. decembra 1896. u Usori kod Doboja.</s><s>Oca nikada nije upoznao, a majka, poreklom Italijanka, umrla je nedugo nakon njegovog rođenja.</s><s>Odrasta u teškim uslovima, te već kao adolescent odlazi u Tuzlu da uči tipografski zanat.</s><s>Tamo dolazi u dodir sa revolucionarnim radničkim pokretom i socijalističkim idejama.</s><s>1. maja 1912. godine istovremeno dobija svedočanstvo kvalifikovanog slagara i legitimaciju člana Tipografskog društva, te tako i zvanično, sa samo 16 godina, postaje član radničkog pokreta.</s><s>Kada je izbio Prvi svetski rat, mobilizovan je u Austro-ugarsku vojsku, ali je kao protivnik rata dezertirao.</s><s>Sa suprugom Maricom imao je troje dece.</s>

<s>Partijski rad</s>

<s>Kraj rata ga zatiče u Sarajevu, gde postaje član novoosnovane Komunističke partije Jugoslavije.</s><s>Bio je vođa ilegalne partijske ćelije tipografa nakon Obznane i aktivno je radio u sindikatima.</s><s>Bio je predsednik tarifne komisije Sindikata grafičara i jedan od predvodnika leve struje u Centralnoj upravi Saveza grafičkih radnika Jugoslavije.</s><s>Sindikat grafičara u Sarajevu bio je u to vreme najuspešniji od svih gradskih sindikata, te se izborio za visoke plate, osmočasovno radno vreme, zdravstveno i penziono osiguranje i podršku za nezaposlene grafičare.</s><s>Uprkos tome, nije bio ništa manje radikalan od ostalih sindikata, prvenstveno zahvaljujući aktivnosti Julija Vareska.</s><s>Aktivno sarađuje sa Đurom Đakovićem, te 1925. biva uhapšen zbog štampanja kandidatskih izbornih lista za njega.</s><s>1927. godine postaje član Pokrajinskog sekretarijata KPJ za Bosnu i Hercegovinu.</s><s>U tom svojstvu je trebao da prisustvuje Drezdenskom kongresu, ali je bio sprečen jer je ponovo uhapšen, ovaj put zbog posedovanja radničkih novina.</s><s>Jugoslovenske vlasti su više puta bezuspešno pokušavale da ga deportuju u Italiju, pošto je nominalno bio italijanski državljanin.</s>

<s>Nakon uspostavljanja diktature 1929. godine, Varesko je uhapšen i mučen u sarajevskom zatvoru zajedno sa još 90 istaknutih komunista.</s><s>Nakon dugotrajnog mučenja, ništa nije priznao, te je Pred sudom za zaštitu države 1930. oslobođen optužbi zbog nedostatka dokaza.</s><s>Uprkos tome, jugoslovenska policija uspela je da ga konačno protera iz zemlje.</s><s>Avgusta 1931. proteran je u Italiju, gde je kao komunista odmah proteran u jedno planinsko selo na severu države koje nije smeo da napusti.</s><s>Tamo se dve godine izdržavao tako što je obavljao teške fizičke poslove.</s><s>1933. godine, zahvaljujući Crvenoj pomoći je prebačen u Čehoslovačku, a odatle u Sovjetski Savez, gde radi u štampariji.</s><s>1936. godine po nalogu Partije odlazi u Belgiju i Francusku, gde deluje među jugoslovenskim ekonomskim emigrantima.</s>

<s>Španski građanski rat</s>

<s>U Španski građanski rat dolazi među prvim jugoslovenskim dobrovoljcima, 5. oktobra 1936. godine.</s><s>Tamo deluje pod imenom Huan Romero i novembra 1936. biva raspoređen u 12. internacionalnu brigadu.</s><s>Postavljen je za političkog komesara Balkanske čete unutar bataljona "Dombrovski", koji se sastojao prvenstveno od poljskih komunista.</s><s>Borio se na Madridskom frontu, gde je i poginuo 11. januara 1937, tokom borbi za madridsko predgrađe Las Rozas.</s><s>Proleter, zvanično glasilo CK KPJ, odao mu je poštu, napisavši da je spadao u "plejadu sjajnih partijaca, koja se u Bosni vaspitavala pod rukovodstvom neumrlog Đure Đakovića."</s>

<s>Nasleđe</s>

<s>Posle rata, jedno kulturno-umetničko društvo u Sarajevu ponelo je njegovo ime.</s><s>Današnja ulica Fra Antuna Kneževića u Sarajevu takođe je nekad nosila ime Julija Vareska.</s>

<s>Literatura 
 Nedim Šarac, “Julio Varesko,” u Čedo Kapor, ur.</s><s>Španija 1936-1939: Zbornik sećanja jugoslovenskih dobrovoljaca u Španskom građanskom ratu, Tom 5 (Beograd: Vojnoizdavaĉki zavod, 1971), 148-151.</s>

<s>Izvori</s>

<s>Povezano 
 Komunistička partija Jugoslavije
 Jugosloveni u Španskom građanskom ratu</s>

<s>Bosanskohercegovački komunisti
Jugoslavenski komunisti
Biografije, Bosna i Hercegovina
Biografije, Doboj
Jugosloveni u Španskom građanskom ratu
Ličnosti radničkog pokreta Jugoslavije</s>

